钦定古今图书集成/明伦汇编/宫闱典/第015卷 > 周
## 钦定古今图书集成/明伦汇编/宫闱典/第015卷 > 周

文王母太任。

按《史记周本纪》：“季历娶太任，皆贤妇人，生昌有圣瑞。”
按《列女传》：“太任者，挚任氏中女也，王季娶为妃。太任
之性，端一诚庄，惟德之行。及其有娠，目不视恶色，耳
不听淫声，口不出恶言，能以胎教而生文王。”

按《宋书符瑞志》：“季历之妃曰太任，梦长人感己。”于
《豖牢》而生昌，是为周文王。

《武王》母太姒。

按：《史记周本纪》：“武王同母兄弟十人，母曰太姒，文王
正妃也。”

按《外纪》，“壬辰二十有三祀，周西伯昌生子发。”初，昌为
世子，娶于有莘，曰太姒。太姒不妒忌，生十子。长曰伯
邑考，早卒。次曰发，性慈和，有圣德。

成王母邑姜。

按《史记周本纪》：“武王崩，太子诵立，是为成王。”〈母不载〉
按《帝王世纪》：“武王妃太公之女曰邑姜，生太子诵。”
按《新书》，“周后妃妊成王于身，立而不跛，坐而不差，笑
而不喧，独处而不倨，虽怒而不詈”，胎教之谓也。成王
生，仁者养之，孝者襁之，四贤傍之。成王有知，而选太
公为师，周公为傅，前有与计而后有与虑也。